**AIŠKINAMASIS RAŠTAS**

**Prie SAVIVALDYBĖS TARYBOS SPRENDIMO „DĖL IKIMOKYKLINIO IR PRIEŠMOKYKLINIO UGDYMO ORGANIZAVIMO MODELIŲ KLAIPĖDOS MIESTO SAVIVALDYBĖS ŠVIETIMO ĮSTAIGOSE APRAŠO PATVIRTINIMO“ PROJEKTO**

**1. Projekto rengimą paskatinusios priežastys.**

Šis sprendimo projektas parengtas atsižvelgus į tai, kad pagal Lietuvos Respublikos vietos savivaldos įstatymą ikimokyklinis ugdymas – viena iš savarankiškųjų savivaldybės funkcijų, todėl tikslinga Savivaldybės tarybai nustatyti, kokie ugdymo organizavimo modeliai gali būti taikomi savivaldybės įstaigose, įgyvendinančiose ikimokyklinį ir priešmokyklinį ugdymą. Nuo 2016 m. rugsėjo 1 d. Lietuvos Respublikos švietimo įstatymu įvedus privalomąjį priešmokyklinį ugdymą visiems vaikams, kuriems tais kalendoriniais metais sueina šešeri metai, būtina apibrėžti ugdymo grupių veiklos organizavimo modelius, kaip to reikalauja teisės aktai.

**2. Parengto projekto tikslas ir uždaviniai.**

Sprendimo projekto tikslas – įteisinti ikimokyklinio ir priešmokyklinio ugdymo organizavimo modelius, išryškinant ikimokyklinio ar priešmokyklinio ugdymo grupių veiklos ypatumus. Uždavinys – nustatyti ikimokyklinio ir priešmokyklinio ugdymo grupių veiklos modelius, nurodant ugdymo vietą, trukmę (per savaitę, parą), teikiamas paslaugas vaikui, ugdomąją kalbą, pedagoginių darbuotojų, kitų specialistų ir darbuotojų, dirbančių grupėje, skaičių.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu atskirais teisės aktais kasmet nustatomas ikimokyklinio ir priešmokyklinio ugdymo grupių skaičius konkrečiose savivaldybės švietimo įstaigose, nurodoma jų paskirtis, ugdomoji kalba, darbo trukmė per parą ir kt., tačiau nėra ikimokyklinį ir priešmokyklinį ugdymą reglamentuojančio teisės akto, apibrėžiančio specifinę šios ugdymo srities terminologiją, ugdymo proceso organizavimo detalumą, neformaliojo vaikų švietimo programų vykdymo ypatumus, kitų švietimo įstaigoje teikiamų paslaugų bei reikiamos pagalbos vaikams teikimo galimybes, skirtingų ugdymo organizavimo modelių savitumą ir kitas teisinio reglamentavimo nuostatas, susijusias su vaikų ugdymu pagal ikimokyklinio ir priešmokyklinio ugdymo programas.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Patvirtinus ikimokyklinio ir priešmokyklinio ugdymo organizavimo modelių Klaipėdos miesto švietimo įstaigose, įgyvendinančiose ikimokyklinio ir priešmokyklinio ugdymo programas, aprašą, bus apibrėžti grupių paskirčių terminai, nustatytas minimalus vaikų skaičius bendrosios, specializuotos ir specialiosios paskirties grupėse, ikimokyklinio ir priešmokyklinio ugdymo programų rengimo tvarkos, pedagoginių ir nepedagoginių darbuotojų bei kitų specialistų grupėje / švietimo įstaigoje skyrimo principai, teikiamos paslaugos, nustatytas ugdomosios veiklos grupėje, vaikų atvedimo į įstaigą ir pasiėmimo iš jos į namus bei vaikų priežiūros laikas, reglamentuotas neformaliojo vaikų švietimo programų vykdymas ir jų skaičius švietimo įstaigoje, sudarytos vienodos sąlygos švietimo įstaigoms įgyvendinti tinkamą ugdymo veiklos modelį, atsižvelgus į realų vaikų buvimo grupėse laiką ir jų individualius poreikius. Bus įteisinta didesnė ugdymo organizavimo modelių įvairovė pagal grupės veiklos trukmę per dieną (parą) bei sudarytos galimybės, esant būtinybei, tėvams gauti mokamą vaikų priežiūros paslaugą pasibaigus ugdymo procesui pagal Savivaldybės tarybos nustatytą atlyginimo dydį.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenumatoma.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Priimto sprendimo įgyvendinimui reikės parengti Savivaldybės tarybos sprendimo projektą, kuriuo būtų nustatytas atlyginimo dydis už papildomai teikiamą vaikų priežiūros paslaugą. Šį sprendimo projektą parengs Ugdymo ir kultūros departamentas 2017 m. pirmąjį ketvirtį.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Nustačius ikimokyklinio ir priešmokyklinio ugdymo organizavimo modelius kiekvienai grupei, švietimo įstaigose etatų poreikis gali padidėti, kadangi šiuo metu neužtikrinamas higienos normos reikalavimas dėl reikiamo darbuotojų skaičiaus grupėse. Higienos normoje nurodyta, kad su vaikais vienu metu grupėje, kurioje yra vaikų iki 1 metų amžiaus, turi dirbti ne mažiau kaip 2 pedagogai; grupėje, kurioje ugdomi 1 metų amžiaus ar vyresni vaikai turi dirbti ne mažiau kaip 2 darbuotojai, iš jų – ne mažiau kaip 1 pedagogas (ikimokyklinio ugdymo auklėtojas ar priešmokyklinio ugdymo pedagogas), savaitinėse grupėse vaikų nakties miego metu turi dirbti ne mažiau kaip vienas darbuotojas. Priešmokyklinio ugdymo grupėse, veikiančiose ilgiau nei 33 val. per savaitę, privalo dirbti du priešmokyklinio ugdymo pedagogai.

Įvertinus šią situaciją, papildomai švietimo įstaigose reikėtų auklėtojų (mokytojų) padėjėjų (iš viso 56,79 etato), todėl išaugtų būsimų etatų išlaikymo išlaidos: 1 auklėtojo (mokytojo) padėjėjo etato išlaikymo išlaidos per metus sudarytų 5973 Eur: 4560 Eur darbo užmokestis ir 1413 Eur socialinio draudimo įmoka. Išlaidos reikiamų etatų išlaikymui per metus sudarytų apie 339300 Eur ( iš jų – apie 259000 Eur darbo užmokestis). Minėtų etatų finansavimo šaltinis – Savivaldybės biudžetas.

Konkretus lėšų poreikis paaiškės patikslinus visų grupių ugdymo veiklos trukmę.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektas aptartas ir suderintas su ikimokyklinio ir priešmokyklinio ugdymo programas įgyvendinančių įstaigų vadovais. Rengiant šį projektą konsultuotasi su Nacionalinio visuomenės sveikatos centro prie Sveikatos apsaugos ministerijos Klaipėdos departamentu, projektas pristatytas Klaipėdos miesto savivaldybės Švietimo ir Šeimos taryboms, jį vertino Savivaldybės administracijos darbuotojai. Atskiros interesų grupės teikė siūlymus, į kuriuos pagal galimybes atsižvelgta.

**9. Sprendimo projekto autorius ar autorių grupė, sprendimo projekto iniciatoriai.**

Šio sprendimo projekto rengimą inicijavo Ugdymo ir kultūros departamento direktorė Nijolė Laužikienė. Sprendimo projektą parengė savivaldybės administracijos direktoriaus 2016 m. rugsėjo 12 d. įsakymu Nr. AD1-2734 sudaryta ir 2016 m. lapkričio 17 d. įsakymu Nr. AD1-3528 papildyta darbo grupė.

**10. Kiti reikalingi pagrindimai.**

Nėra.

PRIDEDAMA:

1. Teisės aktų, nurodytų sprendimo projekto įžangoje, išrašai, 1 lapas.

2. Sprendimo projekto antikorupcinio vertinimo pažyma, 5 lapai.

Švietimo skyriaus vedėjo pavaduotoja,

pavaduojanti Švietimo skyriaus vedėją Virginija Kazakauskienė